Informácia
o priebehu a záveroch 16. Zhromaždenia zmluvných strán IMSO
(17. – 19.9.2002, Londýn)

Zhromaždenie zmluvných strán je vrcholným orgánom Medzinárodnej organizácie mobilných satelitných komunikácií (IMSO), ktorý pravidelne zasadá každé 2 roky. Hlavnými funkciami Zhromaždenia sú najmä: 
•	zvažovať a kontrolovať celkovú politiku a dlhodobé ciele medzivládnej organizácie IMSO, ako aj činnosť privátnej komerčnej spoločnosti Inmarsat Ltd., týkajúcu sa základných princípov poskytovania satelitných komunikačných služieb v  rámci Globálneho námorného núdzového a bezpečnostného systému (GMDSS),
•	podniknúť všetky kroky na zabezpečenie dodržiavania základných princípov zo strany komerčnej spoločnosti Inmarsat Ltd., 
•	rozhodovať o všetkých zmenách Dohovoru o IMSO, a o otázkach týkajúcich sa oficiálnych vzťahov medzi IMSO a členskými i nečlenskými štátmi a inými medzinárodnými organizáciami, 
•	menovať a odvolávať riaditeľa IMSO.

V dňoch 17. až 19. septembra 2002 sa v Londýne konalo 16. Zhromaždenie zmluvných strán IMSO, ktoré bolo prvým zasadnutím tohto vrcholného orgánu organizácie po jej reštrukturalizácii a po privatizácii komerčnej časti. 
Na základe uznesenia vlády Slovenskej republiky č. 845 zo 7. augusta 2002 sa na ňom zúčastnila delegácia SR v zložení:
vedúci delegácie: František Dlhopolček, 
                             mimoriadny a splnomocnený veľvyslanec SR vo  Veľkej Británii a 
                             Severnom Írsku
zástupca vedúceho delegácie: Eva Sumbalová – hlavný radca, odbor telekomunikácií 
                             MDPT SR

Program zasadnutia
Otvorenie
1.	Voľby predsedu a podpredsedov 16. Zhromaždenia zmluvných strán
2.	Schválenie programu
3.	Voľba mandátneho výboru a zváženie jeho správy
4.	Stav základných a iných dokumentov
4.1	Zmeny Dohovoru
4.2	Členstvo
4.3	Protokol o výsadách a imunitách
4.4	Článok 8 Dohovoru
5.	Regulačné záležitosti
 5.1 Medzinárodná dohoda o používaní SES v teritoriálnych moriach a prístavoch
6.	Poradný výbor
7.	Navrhované zmeny Dohovoru
8.	Implementácia základných princípov (povinnosť verejnej služby)
9.	Aktivity sekretariátu IMSO
10.	Správa o činnosti Inmarsat Ltd.
11.	Vzťahy s inými medzinárodnými organizáciami
12.	Pracovná zmluva riaditeľa IMSO
13.	Dátum a miesto nasledujúceho Zhromaždenia zmluvných strán
14.	Rôzne
15.	Prijatie správy zo 16. Zhromaždenia zmluvných strán

Priebeh a výsledky rokovania
16. Zhromaždenie zmluvných strán IMSO (ďalej len ZZS) otvoril predsedajúci predošlého 15. ZZS IMSO (Londýn, 2000) pán Jorgen Rasmussen z Dánska.
1.	Voľby predsedu a podpredsedov
Na návrh Nemecka, ktorý podporili Cyprus a Taliansko, bol pán Jorgen Rasmussen (Dánsko), predseda 15. ZZS, aklamáciou zvolený aj za predsedajúceho 16. ZZS.
Podľa pravidla 10 Rokovacieho poriadku ZSS, na prvom stretnutí riadneho alebo mimoriadneho ZZS má byť zvolený zástupca predsedajúceho spomedzi  prítomných reprezentantov zmluvných strán. Na základe pravidla 31 Rokovacieho poriadku ZZS sa 16. ZZS rozhodlo na návrh riaditeľa IMSO zmeniť pravidlo 10 v tom zmysle, že budú zvolení traja zástupcovia predsedajúceho.
Na základe toho potom boli aklamáciou zvolení:
•	za prvého zástupcu predsedajúceho (na návrh Indie podporený Maršalovými ostrovmi, Dánskom a Srí Lankou) Capitain Moin Ahmed z Bangladéša, 
•	pani Agnes Taylor z  Libérie (na návrh Gabonu podporený Bangladéšom) za druhého zástupcu,
•	a pani Ana Lucia Palhano Leal z Brazílie (na návrh Portugalska podporený Veľkou Britániou) za tretieho zástupcu predsedajúceho.
2.	Schválenie programu
ZZS prijalo program pripravený riaditeľom IMSO.
3.	Voľba mandátneho výboru a jeho správa
Podľa pravidla 7 Rokovacieho poriadku bol zvolený mandátny výbor zložený z reprezentantov Kanady, Turecka a Maršalových ostrovov.  Mandátny výbor potom preveril poverovacie listiny delegácií a pozorovateľov.
Na 16. ZZS sa zúčastnili delegácie z týchto 58 štátov sveta:
Alžírsko, Bangladéš, Belgicko, Brazília, Bulharsko, Čile, Čína, Cyprus, Česká republika, Dánsko, Egypt, Filipíny, Fínsko, Francúzsko, Gabon, Grécko, Holandsko, Island, India, Indonézia, Irán, Japonsko, Juhoafrická republika, Juhoslovanská zväzová republika, Kanada, Kolumbia, Kostarika,  Kuba, Lotyšsko, Libéria, Maďarsko, Malta, Maršalove ostrovy, Maurícius, Mexiko, Monako, Nemecko, Nigéria, Nórsko, Oman, Panama, Poľsko, Portugalsko, Ruská federácia, Singapúr, Slovenská republika, Španielsko, Srí Lanka, Švédsko, Švajčiarsko, Taliansko, Tanzánia, Thajsko,  Tunisko, Turecko, Ukrajina, Veľká Británia a USA. 
Ako pozorovatelia sa na zasadnutí zúčastnili zástupcovia IMO (Medzinárodná námorná organizácia), ICAO (Medzinárodná organizácia civilného letectva) a COSPAS-SARSAT (ruský – COSPAS a americký – SARSAT satelitný systém na vyhľadávanie a záchranu).
Na základe Pravidla 6 Rokovacieho poriadku sa na zasadnutí zúčastnil tiež p. Richard Vos – predseda Inmarsat Holdings Ltd. a Inmarsat Ltd.
4.	Stav základných a iných dokumentov
4.1	Zmeny Dohovoru
ZZS vzalo na vedomie, že reštrukturalizačné zmeny Dohovoru o IMSO formálne nadobudli platnosť dňa 31. júla 2001 a  stali sa záväznými pre všetky členské štáty. Od rovnakého dátumu stratila platnosť Prevádzková dohoda Inmarsat.
Poznámka: Slovenská republika prijala zmeny Dohovoru dňa 5. apríla 2000.
4.2	Členstvo
Dňa 12. apríla 2002 pristúpila k IMSO Juhoslovanská zväzová republika. Organizácia má v súčasnosti 87 členov.

4.3	Protokol o výsadách a imunitách
Pozmeňujúca dohoda k Protokolu o výsadách a imunitách nadobudla účinnosť dňa 22. augusta 1999. K 18. októbru 2002 je 12 štátov zmluvnými stranami Pozmeňujúcej Dohody k Protokolu. 38 štátov je zmluvnými stranami pôvodného protokolu. 
ZZS opäť urgovalo zmluvné strany, aby čo najskôr pristúpili k zmenám Protokolu.
Štát, ktorý je zmluvnou stranou zmeneného Protokolu ale nie pôvodného, je viazaný ustanoveniami zmeneného Protokolu vo vzťahu k štátom, ktoré sú rovnako zmluvnými stranami zmeneného Protokolu, ale nie vo vzťahu k štátom, ktoré sú zmluvnými stranami pôvodného Protokolu.
Poznámka: Slovenská republika pristúpila k zmenenému Protokolu dňa 3. decembra 2001 s účinnosťou od 2. januára 2002.
4.4	Článok 8 Dohovoru
Táto problematika sa nadobudnutím účinnosti zmien Dohovoru stala irelevantnou a nedostane sa už na program Zhromaždenia zmluvných strán.
5.	Regulačné záležitosti
5.1  Medzinárodná dohoda o používaní lodných pozemných staníc (SES) v teritoriálnych moriach a prístavoch
K 17. septembru 2002 bolo 46 štátov zmluvnými stranami Dohody, ktorá nadobudla účinnosť dňa 12. septembra 1993.
ZZS rozhodlo, že predbežne sa Dohoda nebude meniť, a že dovtedy sa pod “INMARSAT” bude rozumieť “Inmarsat Ltd. pod dohľadom IMSO” a pod “Generálny riaditeľ INMARSAT” sa bude rozumieť “Riaditeľ IMSO”.
ZZS vyzvalo členské štáty, aby čím skôr k Dohode pristúpili a aby tak prispeli k bezpečnosti na mori, k účinnosti navigácie a k  uľahčeniu implementácie Globálneho námorného núdzového a bezpečnostného systému  (GMDSS), ako aj k bezpečnej prevádzke a riadeniu lodí. 
Poznámka: Slovenská republika pristúpila k tejto dohode dňa 7. apríla 2000. Týmto dňom dohoda nadobudla pre Slovenskú republiku účinnosť.
6.	Poradný výbor
V roku 2002 sa Poradný výbor stretol na svojom treťom až šiestom zasadnutí. 
Predchádzajúce (15.) ZZS požiadalo riaditeľa IMSO, aby pripravil návrh zmenených Podmienok pre činnosť (ToR) a nový postup pri výbere členských krajín do Poradného výboru tak, aby sa zohľadnilo geografické rozloženie a výmena členov. 
Riaditeľ IMSO zdôraznil, že Poradný výbor ako reprezentačný orgán Zhromaždenia posilnil jeho pozíciu vo vzťahu k Inmarsat Ltd., a že je cenným prínosom organizácie. Preto odporúčal, aby bol Poradný výbor ustanovený ako trvalý orgán.
ZZS rozhodlo ustanoviť Poradný výbor ako trvalý orgán, až kým niektoré z nasledujúcich Zhromaždení nerozhodne inak, a schválilo revidované ToR. 
ZZS zvolilo nasledovné krajiny do Poradného výboru, ktorý bude v tomto zložení pracovať do nasledujúceho riadneho zasadnutia ZZS:
Alžírsko, Bangladéš, Brazília, Česká republika, Dánsko, Francúzsko, India, Japonsko, Kolumbia, Libéria, Poľsko, Portugalsko, Ruská federácia, USA a Veľká Británia. 
Bolo navrhnuté, aby sa na budúcom ZZS stanovil časový limit počas ktorého môže byť členský štát v Poradnom výbore, alebo aby sa zaviedol systém rotácie členstva v Poradnom výbore.
7.	Navrhované zmeny Dohovoru
Pri diskusii o tomto bode programu predsedal ZZS prvý zástupca predsedajúceho – pán Captain Moin Ahmed z Bangladéša, nakoľko predseda 16.ZZS pán Rasmussen zastupoval navrhujúcu stranu.
Dánska strana pripravila dokument “Navrhované zmeny Dohovoru o IMSO” aj s vysvetlivkami. Dokument bol  8.3.2002  rozposlaný všetkým členským štátom IMSO na pripomienkovanie s tým, že ak nebudú vznesené žiadne závažné pripomienky, bude dokument v septembri 2002 predložený ZZS na schválenie.
Impulzom k vypracovaniu návrhu boli nové pomery na trhu satelitných služieb a najmä skutočnosť, že Zhromaždenie zmluvných strán IMO (Medzinárodná námorná organizácia) nedávno prijalo Uznesenie č. A.888(21) “Kritériá pre poskytovanie mobilných satelitných komunikačných systémov v Globálnom námornom záchrannom a bezpečnostnom systéme (GMDSS)”, čím jasne naznačilo úmysel IMO otvoriť v budúcnosti poskytovanie služieb GMDSS akémukoľvek satelitnému prevádzkovateľovi, ktorého systém spĺňa tieto kritériá. V súčasnosti tieto služby poskytuje výlučne Inmarsat Ltd. (bezplatne alebo len za symbolickú cenu), a IMSO dohliada nad tým, aby tieto služby spĺňali požiadavky IMO a boli poskytované na mierové účely, bez diskriminácie, všetkým geografickým oblastiam a pri spravodlivej súťaži. V posledných rokoch sa počet privátnych spoločností poskytujúcich satelitné komunikačné služby enormne zvýšil. Za uvedených okolností by v blízkej budúcnosti mohlo existovať viac poskytovateľov služieb GMDSS, ktorí spĺňajú požiadavky Uznesenia IMO č.A.888(21), a IMO by mohlo schváliť, aby tiež poskytovali uvedené služby rovnako ako Inmarsat Ltd.
Vznikla obava, že za súčasného režimu by to mohlo mať priamy a negatívny vplyv na kvalitu a sledovateľnosť v  globálnom meradle, pretože ak by aj Inmarsat Ltd. pokračoval  v poskytovaní služieb GMDSS a dodržiaval ďalšie povinnosti verejnej služby, iní poskytovatelia služieb GMDSS by mohli ale nemuseli dodržiavať ďalšie povinnosti verejnej služby. Mohla by tiež nastať situácia, že Inmarsat Ltd. - v snahe dostať sa na rovnakú platformu s ostatnými poskytovateľmi satelitných služieb - by podľa príslušných ustanovení Dohody s IMSO o verejných službách mohol túto dohodu ukončiť. V dôsledku toho by mohol prestať existovať medzinárodný dohľad nad povinnosťami verejnej služby vrátane GMDSS, čo by znamenalo reálne ohrozenie bezpečnosti na mori a hladkého fungovania systému ako celku.
Dánsko navrhlo zmeny Dohovoru o IMSO v snahe aktívne sa postaviť k vzniknutej situácii.
Zmeny Dohovoru o IMSO navrhované Dánskom boli zamerané najmä na:
•	posilnenie a rozšírenie dosahu IMSO tak, aby zahrnul aj budúcich poskytovateľov satelitných služieb GMDSS,
•	posilnenie a rozšírenie dosahu IMSO vzhľadom na dohľad nad inými verejnými službami vrátane leteckých bezpečnostných služieb,
•	pomoc rozvojovým krajinám v obsluhe ich vzdialených a vidieckych oblastí prostredníctvom mobilných satelitných komunikácií všade tam, kde je to vo verejnom záujme a kde nie sú dostupné iné komunikačné služby.
ZZS vzalo na vedomie dokument “Navrhované zmeny Dohovoru o IMSO” aj s vysvetlivkami, pripravený Dánskou stranou, ako aj pripomienky Cypru, Nemecka a Pakistanu k nemu.
ZZS vzalo na vedomie, že Námorný bezpečnostný výbor (MSC) IMO zvážil na svojom zasadnutí navrhované zmeny a ocenil úsilie vynaložené na pokračujúce uspokojovanie rastúcich požiadaviek na námorné mobilné satelitné bezpečnostné komunikácie.
ZZS vzalo na vedomie listy od ICAO podporujúce navrhované zmeny, i keď nie všetky členské štáty ICAO podporujú navrhované zmeny.
Vzhľadom na Uznesenie IMO č. A.888(21), ZZS súhlasilo s tým, že úloha IMSO v  GMDSS, leteckých bezpečnostných službách a vidieckych a vzdialených oblastiach by mala byť podrobnejšie preštudovaná vrátane princípov a právnej metodológie možného rozšírenia mandátu IMSO a vzalo na vedomie, že takéto rozšírenie si môže vyžiadať zmeny Dohovoru o IMSO a pravdepodobne aj iných relevantných medzinárodných dohôd a dohovorov, a že musia byť tiež podrobne zvážené možné dôsledky z implementácie takého rozšírenia.
ZZS sa rozhodlo vytvoriť Pracovnú skupinu (IWG), ktorá bude pracovať v období medzi zasadaniami ZZS, a ktorá vykoná podrobnú štúdiu o možnom rozšírení mandátu IMSO, zváži navrhované zmeny Dohovoru o IMSO predložené Dánskom, vezme do úvahy a zváži názory vyjadrené členskými štátmi IMSO na 16. ZZS, ako aj návrhy ktoré IWG dostane od ktoréhokoľvek členského štátu IMSO,  a bude pamätať na kompetencie iných príslušných medzivládnych organizácií ako sú IMO, ICAO a ITU a pod., ako aj na špecifiká jednotlivých služieb. IWG pripraví správu so závermi, odporúčaniami a možnými návrhmi pre nasledujúce zasadnutie ZZS. Vyhodnotí tiež dôsledky implementácie pre sekretariát IMSO, o.i. vzhľadom na rozpočet, personál a miesto.
ZZS vyzvalo členské štáty IMSO, aby sa na práci IWG aktívne zúčastňovali. Riaditeľ IMSO pozve predstaviteľov IMO, ICAO a iných medzinárodných organizácií, ako aj predsedu Rady Spoločnosti, aby sa na práci IWG zúčastňovali ako pozorovatelia.
Za predsedajúcu IWG bola aklamáciou zvolená pani Ana Lucia Palhano Leal z Brazílie. 
Prvé zasadnutie IWG bude v Londýne v dňoch 20. až 24. januára 2003. Predpokladá sa, že táto skupina sa stretne asi 3 krát do roka. 
8.	Implementácia základných princípov (povinnosť verejnej služby)
GMDSS, nediskriminácia, mierové účely, služba všetkým oblastiam, spravodlivá súťaž.
Na základe celkového hodnotenia riaditeľa IMSO, ZZS konštatovalo, že v porovnaní s obdobím pred privatizáciou nebolo pozorované žiadne zníženie kvality poskytovania služieb GMDSS spoločnosťou Inmarsat Ltd. 
ZZS ďalej vzalo na vedomie, že aj ostatné základné princípy – nediskriminácia, mierové účely a spravodlivá súťaž – sú spoločnosťou Inmarsat Ltd.  naďalej dodržiavané. Okrem toho pokračuje poskytovanie leteckých služieb podľa noriem a odporúčaných postupov ICAO (SARPS).
Opatrenia na boj s pirátstvom a ozbrojenými prepadmi lodí.
Tieto otázky sú úzko spojené s poskytovaním služieb GMDSS. Preto IMSO požiadalo Inmarsat Ltd., aby preveril možnosti poskytnutia cielenejšej a priamej podpory lodiam ktoré sú ohrozené pirátmi. Túto iniciatívu uvítal Výbor bezpečnosti na mori (MSC) IMO. Inmarsat Ltd. v súčasnosti vykonáva relevantný prieskum, napr. s výrobcami koncových zariadení ohľadom príslušných modifikácií. 
Riaditeľ IMSO bude informovať zmluvné strany o pokroku v tomto smere.
Nové koncové zariadenia uvádzané spoločnosťou Inmarsat Ltd.
Ide o dve nové námorné mobilné satelitné komunikačné koncové zariadenia: “Inmarsat-C”  a “Inmarsat Fleet 77”.
ZZS vzalo na vedomie rozhodnutie spoločnosti Inmarsat Ltd. ukončiť v roku 2007 poskytovanie služieb Inmarsat-A. 

9.	Aktivity sekretariátu IMSO
ZZS vzalo na vedomie auditované finančné vyúčtovanie za rok 2001. Pre ďalšie obdobie ZZS prijalo nový formálny postup pre schvaľovanie návrhu rozpočtu IMSO a v súlade s ním sa rozhodlo doplniť príslušné ustanovenie podmienok činnosti (ToR) Poradného výboru.

10.	Správa o činnosti Inmarsat Ltd.
ZZS vzalo na vedomie “Správu o aktivitách Inmarsat Ltd.”, ktorú predniesol predseda Inmarsat Ventures Ltd. pán Richard Vos. IMSO ako akcionár spoločnosti dostáva pravidelne správy, korešpondenciu a správy pre tlač, ktoré obsahujú aj rôzne informácie komerčného charakteru. V budúcnosti bude riaditeľ IMSO rozposielať zmluvným stranám iba relevantné časti dokumentov a informácií, ako sú napr. prevádzkové a finančné záležitosti.

11.	Vzťahy s inými medzivládnymi organizáciami
OSN – riaditeľ IMSO sa zúčastňuje na konzultačnom procese OSN o Záležitostiach oceánov a o Zákone o moriach, a na relevantných konferenciách.
UNCOPUOS (Výbor OSN o mierovom využívaní vesmíru) – IMSO má postavenie pozorovateľa v  tejto organizácii, a rozhodlo sa recipročne udeliť toto postavenie UNCOPUOS. 
IMO (Medzinárodná námorná organizácia) – riaditeľ IMSO sa pravidelne zúčastňuje na všetkých významných stretnutiach IMO a poskytuje IMO informácie o činnosti Inmarsat Ventures Ltd. súvisiace s povinnosťami GMDSS a základnými princípmi.
ITU (Medzinárodná telekomunikačná únia) – IMSO sa má stať “Senior Member” Dohovoru o ITU. Rada ITU však stiahla svoje rozhodnutie ohľadom požiadavky IMSO o výnimku z finančného príspevku. Táto záležitosť nie je uzatvorená, a ZZS sa rozhodlo požiadať členské krajiny IMSO aby svojimi intervenciami v rámci ITU pomohli úspešne uzatvoriť túto záležitosť.
ICAO (Medzinárodná organizácia civilného letectva) -  IMSO uzatvorilo s ICAO dohodu o spolupráci, a v rámci nej bolo IMSO reprezentované ako pozorovateľ na významných stretnutiach ICAO súvisiacich s bezpečnosťou  civilného letectva.
WMO (Svetová meteorologická organizácia) – riaditeľ IMSO prerokuje vhodný návrh spolupráce s WMO a bude o postupe informovať zmluvné strany.
ITSO (Medzinárodná telekomunikačná satelitná organizácia). Privatizácia Intelsat sa uskutočnila 19.júla 2001.  Generálny riaditeľ ITSO si vyžiadal od riaditeľa IMSO informácie o ustanovení a fungovaní IMSO.
EUTELSAT IGO (Európska telekomunikačná satelitná organizácia). Eutelsat bol sprivatizovaný 2.júla 2001. Riaditeľ IMSO na požiadanie poskytol informácie o fungovaní IMSO výkonnej tajomníčke EUTELSAT  IGO.
IISL (Medzinárodný inštitút vesmírneho práva). Riaditeľ IMSO bol zvolený za člena IISL, ktoré pravidelne usporiada kolokviá o právnych otázkach súvisiacich s aktivitami vo vesmíre.
Ďalšie organizácie. Riaditeľ reviduje dohody s ďalšími organizáciami – APT (Asia-Pacific Telecommunity), ATU (Africká telekomunikačná únia), ATU (Arabská telekomunikačná únia), INTERSPUTNIK, ARABSAT (Arabská satelitná komunikačná únia), IATA (Medzinárodná asociácia leteckej dopravy), z ktorých niektoré už neexistujú. O výsledkoch bude informovať zmluvné strany.

12.	Pracovná zmluva riaditeľa IMSO
Súčasná pracovná zmluva riaditeľa IMSO pána Jerzy W. Vonaua skončí 15. apríla 2003. Predseda ZZS písomne oslovil riaditeľa IMSO, či by bol ochotný naďalej zastávať túto funkciu. Po kladnej odpovedi oslovil písomne všetky zmluvné strany, aby sa vyjadrili k prípadnému znovuzvoleniu pána Vonaua do funkcie riaditeľa IMSO. Nakoľko neboli vznesené žiadne námietky ani postavený ďalší kandidát na túto funkciu, ZZS sa rozhodlo aklamáciou zvoliť znovu pána Jerzy W.Vonaua za riaditeľa IMSO  na štyri roky od ukončenia platnosti súčasnej pracovnej zmluvy, t.j. do 15. apríla 2007. Na základe rozhodnutia ZZS, novú pracovnú zmluvu s riaditeľom podpíše predseda ZZS.
Poznámka:
Na základe korešpondencie s  MZV SR delegácia SR na 16. zasadnutí ZZS v Londýne vyslovila podporu návrhu na opätovné zvolenie pána Vonau  za riaditeľa IMSO.

13.	Dátum a miesto nasledujúceho zhromaždenia zmluvných strán
Nasledujúce zasadnutie ZZS sa bude konať v poslednom štvrťroku 2004 (pravdepodobne v októbri) v Londýne, ak niektorá zmluvná strana neponúkne hostiť ZZS. 
Riaditeľ IMSO včas upresní miesto a dátum nasledujúceho ZZS.

14.	Rôzne
Na základe žiadosti 15. ZZS riaditeľ IMSO preveroval možnosť používania organizáciou pôvodného loga Inmarsat. Toto ale nie je možné, nakoľko na používanie toho loga bolo vydané povolenie a je to proti ustanoveniam Dohody o verejnej službe (medzi IMSO a Inmarsat Ltd.). 
ZZS sa rozhodlo poveriť riaditeľa, aby aj naďalej používal logo ktoré bolo pôvodne navrhnuté na použitie na hlavičkovom papieri IMSO, a aby zistil možnosti registrácie loga a finančné náklady s tým spojené.
ZZS ďalej požiadalo riaditeľa, aby preveril možnosti založenia webovskej stránky IMSO na distribúciu dokumentov a informácií zmluvným stranám, ako aj príslušných informácií verejnosti.

15.	Prijatie správy zo Zhromaždenia
ZZS prijalo správu zo zasadnutia.

Záver
Zhromaždenie zmluvných strán IMSO prerokovalo mnoho zásadných otázok. Najdiskutovanejší bol návrh Dánska na nové zmeny Dohovoru o IMSO, ktorých účelom by malo byť rozšírenie funkcie medzinárodného dohľadu nad poskytovaním verejných služieb, najmä pre GMDSS, prípadnými ďalšími poskytovateľmi satelitných služieb okrem Inmarsat Ltd. Široká diskusia ukázala, že medzinárodný vládny dohľad je aj v takom prípade skutočne potrebný, ak má systém fungovať aj v nových podmienkach v  nezhoršenej kvalite a spoľahlivosti poskytovania služieb pre bezpečnosť života na mori a v  prípade núdze. Túto problematiku bude v širších súvislostiach študovať pracovná skupina IWG, ktorá bola vytvorená na základe rozhodnutia 16.ZZS. 
Je v záujme všetkých krajín, teda aj Slovenskej republiky, aby GMDSS fungoval spoľahlivo, a aby boli zefektívnené aj ďalšie opatrenia napr. na boj s pirátstvom a ozbrojenými prepadmi lodí. Občania SR čoraz viac využívajú možnosti pobytu na mori, či už na súkromných plavidlách, alebo v rámci expedícií a turistiky. Podobne ústavní činitelia pri pobyte vo vzdialených krajinách využívajú mobilné satelitné služby. Je teda len prirodzené, že SR ako členská krajina IMSO chce aj naďalej uplatňovať svoje právo zúčastňovať sa na ZZS a použiť svoj hlas pri rozhodovaní o kľúčových otázkach týkajúcich sa budúcnosti organizácie.  
Odporúčame zúčastňovať sa, i keď nie pravidelne, aj na stretnutiach novovytvorenej IWG. Účasť na diskusiách pomôže lepšie pochopiť prebiehajúce procesy a uľahčí budúcu implementáciu pripravovaných zmien Dohovoru o IMSO do prostredia Slovenskej republiky.